Det grundstødte skib Marion K stammer fra østaten Antigua.

Det var en coaster fra østaten Antigua, som stødte på grund nordøst for Løgstør Havn onsdag eftermiddag. Kaptajn og styrmand på Marion K er af østeuropæisk oprindelse. Det oplyser Søværnets Operative Kommando. Ifølge stabsvagt ved Søværnets Operative Kommando er det enten et defekt ror eller vinden, der har været skyld i, at coasteren først påsejlede Aggersundbroen og derefter stødte på grund i en sandrevle. Søfartsstyrelsen undersøger skibet senere torsdag.